Basel liggt im Nordweschte vo dr Schwyz am Rhy und isch e groosses  induschtriells Zentrum fyr die chemischi- und pharmazeutischi Industrie. Basel isch e Gränzstadt und liggt näbe Dytschland und Frankrych. D'Region Basel zämme mit em sydwestlige Sydbade und em Süd-Elsass haisst Regio TriRhena. Basel wird im Volksmund au als dytschsproochige Dail vo dr Romandie (franzeeschsprochig Westschwyz) gnennt; das liggt vor allem an de ähnlige Resultat bi nationale politische Abstimmige (d Dytschschwyz stimmt eher konservativ, d Westschwiz und Basel eher e weeneli liberal) und au durs Motto vo dr Stadt, "Basel tiggt anders". Usserdäm hett me in Basel friener allewyl Franzeesch greedet, wenn me sich hett welle fyrnähm ussdrugge.